Publication: Magyar Közlöny
Issue: MK-2005-13 (Year: 2005, Number: 13)
Era: 2004-2010
Section: [22/1999. (VI. 30.) AB határozat, ABH 1999, 176, 184.].
Paragraph Index: 372

[22/1999. (VI. 30.) AB határozat, ABH 1999, 176, 184.]. Az Alkotmánybíróság indítvány alapján jár el. A jelen esetben az Alkotmánybíróság ennek megfelelõen nem az Mtv. és a költségvetési törvények által kialakított szervezeti megoldás egészét, ennek alkotmányellenességét vizsgálta, hanem az indítvány által támadott szabályok alkotmányellenessége volt vizsgálandó. Ebben a keretben, a fentiek alapján az Alkotmánybíróság azt állapítja meg, hogy az indítványozó által támadott rendelkezések által, a Testület, a Közalapítványok, az Alap kincstári számlára vonatkozó kötelezettségének kimondásával a közszolgálati rádió és televízió mûsorszolgáltatásának az Országgyûlés és a Kormány által történõ befolyásolási lehetõsége nem növekszik, így a mondott szervek számlavezetési kötelezettsége a közszolgálati mûsorszolgáltatás befolyásmentességének követelményét nem korlátozza. A fentiek szerinti tartalmú pénzforgalmi számlavezetési kötelezettség a közszolgálati mûsorszolgáltatókat nem terheli. A közszolgálati mûsorszolgáltatók részvénytársaságként mûködnek. A finanszírozásuk módját és mértékét határozza meg az Mtv. Jóllehet az Országgyûlés a költségvetésen és költségvetési beszámolón keresztül hatással van a Testület, az Alap, a Közalapítványok és mûsorszolgáltatók tevékenységére, ez azonban nem jelent meghatározó tartalmi befolyást a rádióban és a televízióban. Igaz, hogy a költségvetésbõl származó támogatás, az üzembentartási díj összegének évenként való meghatározása évrõl évre, a költségvetésrõl való döntéskor bizonyos mértékben anyagi befolyásolást jelenthet mind a Testület, mind a mûsorszolgáltatók tekintetében. Ez azonban csak olyan közvetett hatást jelent, amely mellett még nem sérül az Alkotmány 61. §-a. Figyelembe kell venni azt is, hogy az Országgyûlés a költségvetés jóváhagyására az Alkotmány 19. § (3) bekezdés d) pontja alapján jogosult. Ez érint valamennyi olyan szervet, amely egészben vagy részben költségvetési, államháztartási forrásból gazdálkodik. Az Alkotmánybíróság hangsúlyozza: nem a jelen ügynek a tárgya a finanszírozás hatályban lévõ, vegyes rendszere egésze szabályozásának, ezek között a díjak éves, Országgyûlés által való megállapítására vonatkozó szabályozás vagy újabban az átvállalás alkotmányosságának vizsgálata. (Ez utóbbi kérdésben az Alkotmánybíróság 766/B/2002. AB határozata elutasította azokat az indítványokat, amelyek az átvállalásról szóló egyes törvényi rendelkezések alkotmányellenességét állították: ABK 2004. november, 908.) A jelen ügy tárgya kizárólag a számlavezetési kötelezettséget elõíró szabály. A pénzeszközöknek a kincstári számlán való tartása révén csupán áttekintést lehet kapni a tényleges, célhoz kötött pénzmozgásokról. Így sem a felügyeleti szerv, azaz a Testület, sem a gazdasági társasági formában mûködõ közszolgálati mûsorszolgáltatóknak az Alkotmány 61. §-ával összefüggõ tevékenysége a számlavezetési kötelezettség elõírásával nem befolyásolható az Alkotmányt sértõ módon, sem az Országgyûlés, sem a Kormány által. A költségvetési források felhasználásának hatékony ellenõrzése, a közpénzek és a köztulajdon felhasználása és hasznosítása átláthatóságának a követelménye és ennek érvényesítése nem sérti az Alkotmány 61. §-át. VI. Több indítvány érkezett az Alkotmánybírósághoz az Mtv. üzemben tartási díjról szóló rendelkezéseivel kapcsolatban.

Source: https://magyarkozlony.hu/hivatalos-lapok/7cddbfca8ba99e6f270b11afd2d2375b24a9eafb/dokumentumok/d1230d4ac14ff94c573b83d45afbe05a4edc4361/letoltes